钦定古今图书集成/明伦汇编/官常典/第763卷 > 张肯堂 刘世勋 郑遵俭 董志宁 朱养
## 钦定古今图书集成/明伦汇编/官常典/第763卷 > 张肯堂 刘世勋 郑遵俭 董志宁 朱养

时　：林瑛　、江用楫　、董元　、朱万年　、李开国　、顾珍　、顾中尧　、苏兆人　、戴仲明　、顾明楫　、林世英　、王朝相　、刘朝

按《明外史》本传：“肯堂，字载宁，松江华亭人。天启五年
进士。授濬县知县。弭盗安居，大著声绩。崇祯七年，擢御史。明年春，贼陷凤阳，条上灭贼五事，计虑周悉，时
不能尽用。俄以皇陵震惊，疏责辅臣不宜作秦越之
视。时给事中范淑泰劾大学士王应熊纳四川巡抚
王维章贿，帝不问。肯堂言淑泰纠应熊，行同盗跖，而
应熊之辨，不啻操同、曾、史。是非爚乱。祈至尊廷鞫，无
留疑案，滋朝端聚讼。”应熊愤诋，言：“诸臣不过欲逐臣
及维章，俾同党尽据中外要地。”帝亦不问。出按福建，
数以平寇功，受赉还朝，言：“监司营竞纷纭，意所欲就
则保留久任；意所欲避，则易地借才。今岁燕、秦，明岁
闽、粤，道路往返，动经数千，程限稽迟，多逾数月，加一
番更移，辄加一番扰害。今郡守非三年不迁，县令非
四年不召，何独于监司而忽之？”帝是其言。十二年十
月，杨嗣昌出督师，肯堂奏言：“从古戡乱之法，初起则
解散，势成则剪除，未有专任抚者。今诸臣以抚自愚，
一误再误，至于三四，熊文灿已矣。辅臣膺新命而出
贼，必仍用故伎，佯摇尾乞怜。而失事诸臣冀掩从前
败局，必多方荧惑。仍进抚议，请特申一令，专务剿除。
有进《招抚说》者，立寘重典。况歼渠散党，明旨昭然。欲
取渠魁数十万众中，岂能兵不血刃，使自授其首哉？
三面宏开，俟张献忠俘馘后可也。”帝以偏执臆见责
之。十四年四月，言：“流寇堕城破邑，屡陷名藩。中原形
胜地，往来纵横，如入无人之境。此督师嗣昌受事前
所未有。目前大计，先在释嗣昌之权。观其逡巡二年，
丧师殆尽，小丑视之蔑如矣。上虑谴诃之及，则欺饰
日深；外愤威望之轻，则乖张日甚。宁止无功，抑且生
变。嗣昌一日未撤封疆，祸一日未已也。”疏奏，帝不悦，
而是时嗣昌已死矣。十二月，复言：“今讨贼不可谓无
人。巡抚之外，更有抚治；总督之上，又有督师，令各办
一股贼。位号虽殊，事权无别。楚自报捷，豫自报败，甚
至南阳失守，祸中亲藩，督师职掌安在？试问今为督
师者，将居中而运，以发踪指示为功乎？抑分贼而办，
以焦头烂额为事乎？今为秦、保二督者，将兼顾提封，
相为掎角之势乎？抑遇贼追剿，专提出境之师乎？今
为抚者，将一禀督师之令，进退惟其指挥乎？抑兼视
贼势之急，战守可以择利乎？凡此肯綮，一切置不问。
中枢冥冥而决，诸臣瞆瞆而任，至失地丧师。中枢纠
督抚以自解，督抚又互相委以谢愆，而疆事已不可
问矣。”帝纳其言，下所司详议。肯堂所条奏切中事情，
大率类此。十五年，请召还建言谴谪诸臣，词旨恳切。
帝下所司，吏部尚书李日宣、都御史王道直等核上
四十三人。帝取诸臣去国原疏，召辅臣面裁议。乃复
给事中阴润、李清、刘昌、御史周一敬官，馀不用。肯堂
旋擢大理寺丞。顷之，以右佥都御史巡抚福建。福王
立，遣兵入卫。南京破，总兵郑鸿逵拥唐王聿键入闽，
与其兄南安伯芝龙及肯堂劝进，遂加太子少保。吏
部尚书曾樱至，言官请令樱掌吏部，乃易肯堂掌都
察院。肯堂请出募舟师，由海道抵江南倡义旅；而王
由仙霞趋浙东，与相声援。乃加少保，给敕印，便宜从
事。擢文选郎中朱永佑为吏部右侍郎、福州推官徐
孚远为兵科给事中从行。二人皆肯堂里人也；芝龙
怀异心，阴沮之，不成行。及王败死，肯堂飘泊海外，至
舟山，鲁王用为东阁大学士。会定西侯张名振奉王
航海去，属肯堂城守。城中兵六千、居民万馀，坚守十
馀日。城破，肯堂衣蟒玉南向坐，令四妾、一子妇、一女
孙先死，乃从容赋诗自经。一时同死者，兵部尚书李
向中、礼部尚书吴锺峦，吏部侍郎朱永佑，安洋将军
刘世勋，左都督张名扬，通政使会稽郑遵俭，兵科给
事中鄞县董志宁，兵部郎中江阴朱养时，户部主事
福建林瑛、苏州江用楫，礼部主事会稽董元，兵部主
事福建朱万年，长洲顾珍，临山卫李开国，工部主事
长洲顾中尧，中书舍人苏州苏兆人，工部所正鄞县
戴仲明，定西侯参谋顺天顾明楫，诸生福建林世英，
锦衣指挥王朝相，内官监太监刘朝，凡二十一人。